
UZNESENIE
NÁRODNEJ RADY SLOVENSKEJ REPUBLIKY
 
z … 2026

 
ku kríze bývania
__________________________________________________________________________________
So zreteľom na Výskumnú správu Amnesty International Nedosiahnuteľná potreba bývať z 10. októbra 2024a so zreteľom na medzinárodné ľudskoprávne dokumenty a z nich vyplývajúce záväzky SR,
keďže Slovenská republika má povinnosť chrániť právo na bývanie a dôstojný život tak, ako sa k tomu zaviazala v medzinárodných ľudskoprávnych dokumentoch, 
keďže Slovensko sa ocitlo doslova v situácii bytovej núdze, kde ceny bytov rastú rýchlejšie ako príjmy a nová výstavba zamrzla alebo je nedostupná, ročne sa postaví len okolo 17 tisíc bytových jednotiek, čo je len 1% bytového fondu, 
keďže počet verejných nájomných bytov je extrémne nízky a ľudia s nízkymi príjmami čelia systémovým bariéram na ceste k získaniu a udržaniu si dôstojného bývania, 
kedže bývanie v slovenských mestách patrí medzi najmenej cenovo dostupné v Európe a jeho nedostupnosť zasahuje nielen ľudí s najnižšími príjmami a ohrozených chudobou ale aj pracujúcich, 
keďže bytový fond je nedostatočne rozvinutý - chýba až 300 tisíc bytov, a na člena domácnosti pripadá len 1,1 obytnej izby, čo je najmenej spomedzi krajín EÚ,
kedže nedostupnosť bývania je aj jedným z dôvodov zväčšovania regionálnych rozdielov ako aj odchodu ľudí, najmä no nie výlučne mladých, do zahraničia, 
keďže efektívne riešenie dostupnosti bývania je nielen našou morálnou a právnou povinnosťou, ale aj ekonomicky výhodnejšie ako riešenie vzniknutej situácie bezdomovectva 
 
Národná rada Slovenskej republiky
A. zdôrazňuje,
A.1. že bývanie je ľudské právo a napriek tomu sa žiaľ stalo luxusom, ktorý si mnohí ľudia na Slovensku viac nemôžu dovoliť,
A.2. že riešenie nedostupnosti bývania by malo byť akútnou prioritou vlády SR, ktorá sa vo svojom programovom vyhlásení zaviazala k zlepšeniu života ľudí na Slovensku;
B. s obavou vníma
B.1. zhoršujúcu sa krízu bývania a jej výrazné dopady na kvalitu života na Slovensku, 
B.2. narastajúcu  nedostupnosť bývania, ktorej dôsledkom je že sa ľuďom čoraz ťažšie žije a zároveň spôsobuje exodus ľudí a pracovnej sily do zahraničia; 
C. vyzýva vládu SR,
C.1. aby sa okamžite začala zaoberať riešeniami, ktoré zvrátia katastrofálny stav slovenskej ekonomiky, so zreteľom na zhoršujúce sa životnú úroveň a nedostupnosť bývania,
C.2. aby vyhlásila stav bytovej núdze, a podľa cien bytov a miery výstavby určila okresy, kde je bývanie nedostupné a spustila v nich krízový režim urýchľujúci výstavbu, 
C.3. aby modernizovala stavebné normy podľa vzoru iných európskych krajín, 
C.4. aby podporovala energeticky nezávislé bývanie zabezpečujúce nízke a stabilné náklady pre obyvateľstvo, 
C.5. aby zväčšila a zjednodušila systém výstavby mestských a obecných bytov, 
C.6. aby efektívne využila všetky možnosti európskych fondov na projekty dostupného bývania, 
C.7. aby zjednodušila hypotekárne podmienky, najmä pre mladých ľudí a rodiny, 
C.8. aby zaviedla adresných príspevok na bývanie namiesto neefektívneho plošného dotovania cien energii.

